# KINNITATUD Direktori 15.09.2022 käskkirjaga nr 1-2/22/12

# Tallinna Muusika- ja Balletikooli õpilaste sõidukulu hüvitamise kord

Kord kehtestatakse haridus- ja teadusministri 02.09.2015 määruse nr 41 „Riigikoolide õpilaste sõidukulu hüvitamise kord ja ulatus“ alusel.

1. **Õpilaste sõitude hüvitamise üldtingimused**
	1. Antud korra alusel hüvitatakse kooli ja elukoha vahelised sõidud nendele õpilastele, kelle elukoht ei ole Tallinn. Elukohana käsitletakse rahvastikuregistri järgset elukohta.
	2. Kool võib eraldatud eelarveliste vahendite piires hüvitada sõidu ka Tallinnas elavale õpilasele punktis 2.3 toodud tingimustel.
2. **Hüvitamise ulatus ja kordade arv**
	1. Õpilaskodus või muus õppetöö perioodiks kasutusele antud eluruumis elavale õpilasele, kes omandab põhi-, üldkesk-, kutse- või kutsekeskharidust õpib teise või kolmanda taseme kutseõppes, hüvitatakse üks edasi-tagasi sõit nädalas, samuti riigipühadeks ja koolivaheajaks elukohta ja tagasi kooli sõidu kulu.
	2. Õpilaskodus või muus õppetöö perioodiks kasutusele antud eluruumis elavale õpilasele, kes õpib neljanda või viienda taseme kutseõppes, hüvitatakse õppeasutusse ja tagasi elukohta sõidu kulu kuni kaks korda kuus, samuti riigipühadeks ja koolivaheajaks elukohta ja tagasi õppeasutusse sõidu kulu.
	3. Iga õppepäev kooli ja tagasi elukohta sõitvale õpilasele hüvitatakse sõidukulu arvestusega üks edasi-tagasi sõit päevas.
	4. Kool võib eraldatud eelarveliste vahendite piires õpilasele hüvitada sõidu muu õppekoha ja kooli või elukoha vahel. Muuks õppekohaks võib olla näiteks riigisisese konkursi või kontserdi toimumise koht.
	5. Koolil on õigus keelduda sõidukulu hüvitamisest õpilasele, kes ei osalenud õppetöös päevadel, mille eest hüvitist taotleb.
3. **Sõidukulude hüvitamise korraldus**
	1. Sõidusoodustuse taotluse (lisa 1) esitab kirjalikult õpilane või lapsevanem iga õppeaasta alguses või õppeaasta kestel vastavalt sõidusoodustuse tekkimise õigusele.
	2. Hüvitatakse sõidukulud pileti alusel.
	3. Õpilaskodus elav õpilane esitab avalduse sõidukulude hüvitamiseks (lisa 2) koos sõidupiletitega iga kuu 5. kuupäevaks õpilaskodu kasvatajale, kes kontrollib piletite vastavust õpilaste koolis käimisele. Sõidupileteid kompenseeritakse mitte rohkem kui 2 kuud tagantjärele.
	4. Igapäevased rongisõidu kulud hüvitatakse kooli poolt vedajaga sõlmitava lepingu alusel (AS Eesti Liinirongid). Õpilane või lapsevanem esitab avalduse esmase sõidukaardi saamiseks või sõiduõiguse pikendamiseks (lisa 4).
	5. Igapäevased elukoha ja õppeasutuse vahelised sõidud (v.a rongisõidu kulud) hüvitatakse sõidukulude hüvitamise avalduse (lisa 3) alusel. Avaldus koos sõidupiletitega esitatakse iga kuu 5. kuupäevaks klassijuhatajale või õppenõustajale või rühma juhatajale, kes kontrollib piletite vastavust õpilase koolis käimisele.
	6. Sõidusoodustuste väljamaksmiseks esitab taotleja üks kord kuus aruande, kus näidatakse ära sõidukordade arv ja maksumus ning lisatakse sõidupiletid.
	7. Õpilaskodu juhataja ja klassijuhatajad edastavad finantsosakonda kontrollitud aruanded hiljemalt 8. kuupäevaks, mille alusel koostatakse direktori käskkiri, toetuse väljamaksmiseks taotleja pangaarvele.
4. **Rakendussätted**
	1. Korda rakendatakse tagasiulatuvalt alates 01.09.2022.a.